钦定古今图书集成/方舆汇编/职方典/第1239卷 > 《闻客谈云山之胜欣然有作》颜廷矩
## 钦定古今图书集成/方舆汇编/职方典/第1239卷 > 《闻客谈云山之胜欣然有作》颜廷矩

云山七十峰，矗立何相缪。日月开两华，恍惚金银数。
丹梯不可攀，飞梁如穹辀。晦明忽以殊，朝暮为春秋。
繄昔卢侯生，避秦山之幽。一朝成羽翰，白日凌丹丘。
世人皆可恋，可慕不可求。而余偶尔闻，神与云俱游。
且待风日佳，理屐结我俦。不辞岭路艰，山中恣冥搜。
仙人如可逢，挥手谢王侯。